ओमानसँग नेपालको लगातार दोस्रो हार
अकिब इलियासको शतकमा ओमानले नेपाललाई ८ विकेटले पराजित गरी क्रिकेट विश्वकप लिग २ मा लगातार तेस्रो विजय हात पारेको छ । 
काठमाडौँ — अकिब इलियासको शतकमा ओमानले नेपाललाई ८ विकेटले पराजित गरी क्रिकेट विश्वकप लिग २ मा लगातार तेस्रो विजय हात पारेको छ । त्रिवि क्रिकेट मैदान कीर्तिपुरमा आइतबार टस हारेर ब्याटिङममा आएको नेपालले निर्धारित ५० ओभरमा ८ विकेट गुमाइ २४९ रन बनायो । ओमानले १६ बल बाँकी हुँदा उक्त लक्ष्य भेट्टायो । इलियाजले एकदिवसीय अन्तर्राष्ट्रिय क्रिकेटमा पहिलो शतक प्रहार गरेका हुन् । उनले अविजित १०८ रन बनाएका हुन् । त्यस्तै कप्तान जिसन मक्सुद ६८ रन बनाइ अविजत रहे । दुवैको एकदिवसीय अन्तर्राष्ट्रियमा आफ्नो उच्च स्कोर हो । इलियाजले १०६ बल खेली १२ चौका र १ छक्का प्रहार गरे । मक्सुदले ७८ बल खेली ८ चौका प्रहार गरे ।ओपनर जतिन्दर सिंह २३ रन बनाइ कुशल मल्लको बलमा बोल्ड भए भने खावर अलीलाई सुसन भारीले ४१ रनमा बोल्ड गरे । यसजित सँगै ओमान लिग २ को अंक तालिकामा शीर्ष स्थानमा उक्लिएको छ । ओमानले ९ खेलमा ७ विजय हात पार्दै १४ अंक जोडेको हो । अमेरिका १० खेलमा ६ विजय हात पार्दै १२ अंकको साथ दोस्रो स्थानमा छ । नेपालले ३ मध्येको दोस्रो हार व्यहोरेको हो। दुवै हार ओमानसँग रहेको छ । शनिबार नेपालले अमेरिकालाई ३५ रनले हराएको थियो भने त्रिकोणात्मक शृंखलामा नेपाल बुध‍बार १८ रनले पराजित भएको थियो । आउँदो बुधबार नै नेपालले अमेरिकासँग दोस्रो खेल खेल्नेछ । यसअघि टस हारेपछि ब्याटिङमा आएको नेपालले निर्धारित ५० ओभरमा ८ विकेट गुमाइ २ सय ४९ रन बनाएको थियो ।कप्तान ज्ञानेन्द्र मल्लले अर्धशतक बनाएपछि नेपालले त्रिवि क्रिकेट मैदानमा चुनौतीपूर्ण स्कोर बनाएका थियो । ज्ञानेन्द्रले एकदिवसीय अन्तर्राष्ट्रियमा दोस्रोपटक अर्धशतक बनाएका हुन् । ७६ बलमा ५६ रन बनाउने क्रममा ज्ञानेन्द्रले ६ चौका र १ छक्का प्रहार गरे ।उनले ओपनर सुवास खकुरेलसँग पहिलो विकेटमा १४ ओभरमा ४८ रन जोडेर नेपाललाई राम्रो सुरुआत दिलाएका थिए । सुवास २२ रन बनाइ एलबीडब्लु आउट भए । ४२ बल खेलेका उनले १ चौका प्रहार गरे । ज्ञानेन्द्रले पूर्व कप्तान पारस खड्कासँग दोस्रो विकेटमा ५९ रन जोडे । पारसले ३४ बल खेली ६ चौका र १ छक्का प्रहार गरी ३८ रन बनाए । दीपेन्द्रसिंह ऐरी लगातार दोस्रो खेलमा शुन्यमा आउट भए । कुशल मल्ल र आरिफ शेखले समान २८ रन बनाए । अघिल्लो दिन डेब्यु गर्दै सबभन्दा कम उमेरमा एकदिवसीय अन्तर्राष्ट्रियमा अर्धशतक बनाउने खेलाडी बनेका कुशलले लगातार दुई छक्का प्रहार गरेका थिए र उनले २४ बलको इनिङ्समा २ चौका प्रहार गरे । आरिफले ४५ बल खेली १ चौका प्रहार गरे ।करण केसी १० रनमा आउट भए । विनोद भण्डारी ४७ बलमा ५ चौका प्रहार गरी ३५ रनमा रनआउट भए । सन्दीप लामिछाने १० र कमलसिंह ऐरी ९ रन बनाइ अविजित रहे । 